pozíciu Rady k prijatiu nariadenia, ktorým sa mení nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more)

2014/0213 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozíciu Rady k prijatiu nariadenia, ktorým sa mení nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more)

1.Súvislosti

Dátum predloženia návrhu Európskemu parlamentu a Rade

[dokument COM(2014) 457 final – 2014/0213 (COD)]: 11. 7. 2014 Dátum pozície Európskeho hospodárskeho a sociálneho výboru: 15. 10. 2014 Dátum pozície Európskeho parlamentu, prvé čítanie: 13. 1. 2015 Dátum predloženia zmeneného návrhu: - Dátum prijatia pozície Rady: 13. 7. 2015

2.Cieľ návrhu Komisie

Cieľom návrhu je transponovať do práva Únie niekoľko opatrení prijatých v rámci dohody o vytvorení Všeobecnej rybárskej komisie pre Stredozemné more (ďalej len „dohoda o GFCM“) v rokoch 2011 až 2013. Tieto opatrenia sú už účinné a záväzné pre EÚ a desať členských štátov, ktoré sú zmluvnými stranami dohody o GFCM (Bulharsko, Chorvátsko, Cyprus, Francúzsko, Grécko, Taliansko, Malta, Slovinsko, Španielsko a Rumunsko). Ak sa na obsah odporúčaní GFCM nevzťahuje existujúce právo Únie alebo ak sa naň vzťahuje len čiastočne, príslušné opatrenia GFCM je potrebné transponovať, aby sa zabezpečilo, že tieto opatrenia budú uplatniteľné v celej Únii jednotným a účinným spôsobom, a to aj na fyzické alebo právnické osoby.

3.Pripomienky k pozícii Rady

3.1. Všeobecné pripomienky k pozícii Rady:

V pozícii Rady sa odráža politická dohoda, ku ktorej dospeli Európsky parlament a Rada 26. marca 2015. Komisia podporuje túto dohodu. Napriek tomu vydala dve vyhlásenia, ktoré sú pripojené ďalej.

3.2. Pozmeňujúce návrhy Európskeho parlamentu prijaté v prvom čítaní:

Európsky parlament predložil v prvom čítaní 25 pozmeňujúcich návrhov. S výnimkou pozmeňujúceho návrhu 19 (o rybárskych plavidlách vybavených vlečnými sieťami a vakovými sieťami v geografických podoblastiach 17 alebo 18, v prípade ktorého Európsky parlament súhlasil, že ho stiahne) boli všetky ostatné pozmeňujúce návrhy začlenené do pozície Rady spolu s ďalšími zmenami ako výsledok trialógov, ktoré sa konali na zasadnutiach 2. a 26. marca, a medziinštitucionálnych odborných stretnutí, ktoré sa konali 4. februára a 4. marca.

3.3. Nové ustanovenia zavedené Radou a pozícia Komisie v tejto súvislosti:

Rada vo svojej pozícii zaviedla v článku 15a novú výnimku, ktorá sa týka využívania vlečných sietí v pobrežných vodách Čierneho mora a zohľadňuje prevládajúcu situáciu v tomto regióne. Komisia nevzniesla žiadne námietky.

3.4. Problémy, ktoré sa vyskytli pri prijímaní pozície v prvom čítaní a pozícia Komisie v tejto súvislosti:

Komisia vydala dve vyhlásenia s cieľom objasniť niektoré otázky súvisiace s výnimkami týkajúcimi sa koralu červeného, presnejšie prijatia vnútroštátnych opatrení počas prechodného obdobia a ku konečnému termínu používania diaľkovo ovládaných podvodných vozidiel na účely pozorovania a skúmania koralu červeného.

4.Záver

Právny servis a právnici-lingvisti oboch inštitúcií boli poverení, aby v texte vykonali všetky príslušné úpravy. Výsledný dokument preto predstavuje návrh Komisie s úpravami a s integrovanými zmenami, ku ktorým došlo na základe politickej dohody spoluzákonodarcov z 26. marca.

Komisia vo všeobecnosti túto dohodu podporuje, ale v súvislosti s dvomi špecifickými problematickými bodmi vydáva tieto vyhlásenia.